2006: இந்தாண்டுதான் அழகிரியின் அரசியல் பயணத்தில் அவருக்கு பெரிய முக்கியத்துவத்தைக் கட்சியில் ஏற்படுத்தியது. அந்த ஆண்டு நடைபெற்ற சட்டமன்றத் தேர்தலில் தென் மாவட்டங்களில் அழகிரியின் பரிந்துரையின் பேரில் நிறையப் பேருக்கு எம்.எல்.ஏ சீட் கொடுக்கப்பட்டது. அவர்கள் அனைவரின் வெற்றிப் பொறுப்பும் அழகிரியின் கட்டுப்பாட்டுக்கு கொண்டு வரப்பட்டது. தவிர, அவர்களை வெற்றிபெறவும் வைத்தார் அழகிரி. அதுமட்டுமின்றி, .பி.டி.ஆர்., பழனிவேல்ராஜன் இறந்ததால் மதுரை மத்திய தொகுதி மற்றும் மதுரை மேற்கு, திருமங்கலம் தொகுதி ஆகிய இடங்களில் நடைபெற்ற இடைத்தேர்தல்களுக்கு பொறுப்பேற்று தி.மு.க-வை வெற்றி பெற வைத்தார். இதையடுத்து தி.மு.க.,வின் தென் மண்டல அமைப்புச் செயலாளர் பதவி அவருக்குக் கொடுக்கப்பட்டது. அதற்குப் பிறகு நடைபெற்ற திருச்செந்தூர், கம்பம் இடைத்தேர்தல்களிலும் தி.மு.க-வை அழகிரி வெற்றி பெற வைத்தார். அதன்பிறகு, தி.மு.க-வின் தவிர்க்க முடியாத சக்தியாக, கட்சியின் முக்கிய ஆளுமைகளுள் ஒருவராக பரிணமிக்கத் தொடங்கினார்.